b'\n_START_ARTICLE_\nSedimentologia\n_START_PARAGRAPH_\nSedimentologia on geologian osa-alue, joka tutkii sedimenttej\xc3\xa4, sedimentaatioprosesseja ja sedimenttikivi\xc3\xa4, jotka alun perin kerrostuivat sedimentaatioaltaisiin._NEWLINE_Sedimenttikivet peitt\xc3\xa4v\xc3\xa4t suuren osan Maapallon pinnasta, ja niihin on tallentunut paljon tietoa Maan historiasta mm. fossiilien muodossa. Sedimentologia liittyy l\xc3\xa4heisesti stratigrafiaan, joka tutkii kivien kerrosrakenteita._NEWLINE_Sedimentologia k\xc3\xa4sitt\xc3\xa4\xc3\xa4 sek\xc3\xa4 nykyisten sedimenttien ett\xc3\xa4 niit\xc3\xa4 muodostavien prosessien tutkimisen. Se my\xc3\xb6s vertailee n\xc3\xa4it\xc3\xa4 havaintoja muinaisten sedimenttikivien kanssa. Sedimentologit hy\xc3\xb6dynt\xc3\xa4v\xc3\xa4t tiet\xc3\xa4myst\xc3\xa4\xc3\xa4n nykyisist\xc3\xa4 sedimentaatioprosesseista muinaisten sedimenttien tulkitsemiseen ja niiden ymm\xc3\xa4rt\xc3\xa4miseen._NEWLINE_Sedimentologisen tutkimuksen perustana on ajatus siit\xc3\xa4, ett\xc3\xa4 nyky\xc3\xa4\xc3\xa4n maata muokkaavat prosessit ovat olleet samanlaisia my\xc3\xb6s muinaisina aikoina eli ett\xc3\xa4 nykyisyys on avain menneisyyden tulkintaan. T\xc3\xa4llaista k\xc3\xa4sityst\xc3\xa4 kutsutaan uniformitarianistiseksi periaatteeksi.'